**Μάθημα 1ο – Ελένη και η καταστροφή της Τροίας**

**Άξονας:** Η τραγικότητα του πολέμου και η ανθρώπινη ευθύνη.

**Σύνδεση με το σχολείο**  
Η *Ελένη* του Ευριπίδη φαίνεται πως η ηρωίδα δεν έχει ευθύνη για τον Τρωικό Πόλεμο, καθώς βρέθηκε στην Αίγυπτο και η Τροία καταστράφηκε για ένα είδωλο. Μέσα από το δράμα οι μαθητές μπορούν να κατανοήσουν τη χρήση της ευκτικής αλλά και να συζητήσουν το ζήτημα της ενοχής και της επιλογής. Παράλληλα, η συγκριτική αναφορά στη Μικρασιατική Καταστροφή του 1922 δείχνει ότι ο πόλεμος και η προσφυγιά είναι διαχρονικές εμπειρίες του ελληνισμού και ότι για τις επιλογές ευθύνονται οι άνθρωποι και όχι ο Θεός.

**Οφέλη για τους μαθητές**

* Συσχετίζουν το μύθο με την ιστορία, την Τροία με τη Σμύρνη.
* Καλλιεργούν κριτική σκέψη για την έννοια της ευθύνης.
* Ασκούνται στη γλωσσική ακρίβεια και στη θεατρική απόδοση.
* Βιώνουν τη συγκίνηση της τραγωδίας και ανακαλύπτουν το διαχρονικό μήνυμα της ειρήνης.
* Μαθαίνουν τις χρήσεις της ευκτικής μέσα από κείμενο.

**Στόχοι**

* Να κατανοήσουν ότι η Ελένη στον Ευριπίδη παρουσιάζεται αθώα, θύμα ψευδαίσθησης.
* Να συγκρίνουν τον αρχαίο μύθο με τη Μικρασιατική Καταστροφή.
* Να συνδέσουν τη διδασκαλία με τη φιλοσοφική διάσταση της προσωπικής ευθύνης.
* Να εμπεδώσουν οι μαθητές τη μορφολογία και τις σημασίες της ευκτικής.

**Βιωματική προσέγγιση**

* Δραματοποίηση: Απόδοση αποσπασμάτων στα Αρχαία Ελληνικά από το κείμενο σε μορφή διαλόγων.
* Συζήτηση: «Τι σημαίνει να κατηγορείται κάποιος άδικα;» – «Ποιος είναι ο ρόλος της τύχης και ποιος των επιλογών;»
* Συγκριτική αναφορά: Αντίστοιχο δρώμενο με μαρτυρίες της Μικρασιατικής Καταστροφής.

**Σχολικό Βιβλίο**  
*Αρχαία Ελληνική Γλώσσα Γ΄ Γυμνασίου* – ενότητες για την ευκτική.

**Παράλληλο Κείμενο**  
Διάλογος στα Αρχαία Ελληνικά για τη Μικρασιατική Καταστροφή (1922).

**Φιλοσοφική διάσταση**  
Πλάτων, *Πολιτεία* 617e:  
«**Αἰτία ἐλομένου, θεὸς ἀναίτιος.**»  
Η ευθύνη για τις επιλογές ανήκει στον άνθρωπο. Ο Πλάτων μας θυμίζει ότι, όταν πραγματικά επιλέγουμε, τότε εμείς είμαστε υπεύθυνοι για τις συνέπειες. Στην τάξη μπορούμε να συζητήσουμε τα εξής:

* Στη σημερινή κοινωνία, ποιος φταίει όταν διαδίδονται ψεύτικες ειδήσεις στα μέσα κοινωνικής δικτύωσης; Ο δημιουργός ή αυτός που τις πιστεύει και τις διαδίδει;
* Όταν κάποιος ενδίδει στην πίεση της παρέας (π.χ. στο κάπνισμα, στη βία, στην αδιαφορία για το μάθημα), είναι «θύμα» ή έχει κι αυτός ευθύνη;
* Στις επιλογές σπουδών ή επαγγέλματος, πώς μπορεί ένας νέος να αναγνωρίσει ότι η τελική απόφαση είναι δική του και όχι απλώς αποτέλεσμα επιρροών;

Με τέτοιες ερωτήσεις οι μαθητές κατανοούν ότι η ευθύνη είναι η καθημερινή τους στάση απέναντι στην αλήθεια, στις φιλίες, στις αποφάσεις για το μέλλον τους.

**Ρητά**  
«Αἰτία ἐλομένου, θεὸς ἀναίτιος.» (Πλάτων)

«Πόλεμος πατήρ πάντων.» (Ηράκλειτος)

«Έστι δίκης ὀφθαλμὸς ὃς τὰ πάνθ᾽ὁρᾷ.» (Μένανδρος)

**Μάθημα 2ο – Θυσία για την πατρίδα**

**Άξονας:** Η αξία της αυταπάρνησης και τα πρότυπα της αρετής.

**Σύνδεση με το σχολείο**  
Οι μαθητές της Γ΄ Γυμνασίου μελετούν τα παραθετικά επιθέτων και επιρρημάτων. Το απόσπασμα από τον *Ἐπιτάφιο* του Λυσία (κεφ. 79–81) αναδεικνύει τη θυσία των νεκρών που έπεσαν για την ελευθερία της πατρίδας. Η χρήση παραθετικών (μεγίστων, καλλίστων, εὐδαιμονεστάτους) δείχνει πώς η γλώσσα υψώνει σε υπέρτατο βαθμό την αξία των πράξεων. Το συγκριτικό κείμενο από τον Αρριανό (*Ἀλεξάνδρου Ἀνάβασις*7.28.1–3) παρουσιάζει έναν ηγεμόνα με υπέρτατες αρετές, δίνοντας ευκαιρία να συγκριθούν δύο διαφορετικά πρότυπα: ο πολίτης-αγωνιστής και ο βασιλιάς-ήρωας.

**Οφέλη για τους μαθητές**

* Διακρίνουν δύο διαφορετικά πρότυπα ηρωισμού: τον ανώνυμο πολίτη και τον ηγεμόνα.
* Συζητούν τη σύγχρονη σημασία της θυσίας και της υπεροχής.
* Μαθαίνουν τον σχηματισμό και τη χρήση των παραθετικών.
* Ασκούνται σε διαλόγους στα αρχαία ελληνικά με παραθετικά.

**Στόχοι**

* Να καλλιεργήσουν κριτική σκέψη για το τι σημαίνει «άριστος» σήμερα.
* Να συνδέσουν το αρχαίο κείμενο με σύγχρονες μορφές θυσίας.
* Να κατανοήσουν ότι το ύψιστο αγαθό είναι η προσφορά στο κοινό καλό.
* Να εμπεδώσουν οι μαθητές τα παραθετικά επιθέτων και επιρρημάτων.

**Βιωματική προσέγγιση**

* **Δραματοποίηση**: Απόδοση του Λυσία ως δημόσιου λόγου με συμμετοχή όλων των μαθητών.
* **Συγκριτική ανάγνωση**: Διάλογος στα αρχαία ανάμεσα στον Λυσία και στον Αρριανό, όπου ο ένας υμνεί τον πολίτη και ο άλλος τον βασιλιά.
* **Συζήτηση**: «Τι σημαίνει θυσία στον 21ο αιώνα;» – «Πώς ορίζουμε τον ήρωα σήμερα;»

**Γραμματική**

* Παραθετικά επιθέτων και επιρρημάτων.
* Εμπέδωση με παραδείγματα από Λυσία και Αρριανό.
* Ασκήσεις: Σύνταξη προτάσεων στα αρχαία με χρήση υπερθετικών για αρετές και αξίες.

**Αρχαία Κείμενα**

* Λυσίας, *Ἐπιτάφιος τοῖς Κορινθίων βοηθοῖς* (§§ 79–81).
* Ἀρριανός, *Ἀλεξάνδρου Ἀνάβασις* 7.28.1–3.

**Σχολικό Βιβλίο**  
*Αρχαία Ελληνική Γλώσσα Γ΄ Γυμνασίου* – Ενότητα 2.

**Παράλληλο Κείμενο**  
Διονύσιος Σολωμός, *Ύμνος εις την Ελευθερίαν* (στροφές για τη θυσία).

**Φιλοσοφική διάσταση**  
Μᾶρκος Αὐρήλιος, *Εἰς ἑαυτόν* στ΄ 54:  
«**Τὸ τῷ σμήνει μὴ συμφέρον, οὐδὲ τῇ μελίσσῃ συμφέρει.**»  
Η φράση υπογραμμίζει ότι το καλό του συνόλου είναι και καλό του ατόμου. Όπως η μέλισσα ζει μόνο μέσα στο σμήνος, έτσι και ο άνθρωπος ευδοκιμεί μόνο μέσα στην κοινότητα.

➝ Συζήτηση με τους μαθητές:

* Ποιο είναι το «σμήνος» στη ζωή τους; Σχολείο, οικογένεια, πατρίδα, διαδικτυακή κοινότητα;
* Πώς σχετίζεται η ατομική θυσία με το κοινό καλό;
* Πότε καταλαβαίνουμε ότι το προσωπικό μας συμφέρον δεν μπορεί να υπάρξει έξω από το συλλογικό;

**Ρητό**  
«**Τὸ τῷ σμήνει μὴ συμφέρον, οὐδὲ τῇ μελίσσῃ συμφέρει.**» (Μᾶρκος Αὐρήλιος)

**Μάθημα 3ο – Τα πλεονεκτήματα της Εἰρήνης**

**Άξονας:** Η αξία της ειρήνης για το άτομο και την κοινωνία.

**Σύνδεση με το σχολείο**  
Η ενότητα 4 του σχολικού βιβλίου περιλαμβάνει απόσπασμα από το έργο του Ισοκράτους «Περί Ειρήνης». Ο ρήτορας τονίζει τα οφέλη της ειρήνης: ευημερία, ασφάλεια, πρόοδος, δημιουργία. Η ενότητα συνδέεται με το γραμματικό φαινόμενο της προστακτικής μέσης φωνής, η οποία εκφράζει ενεργητικές εντολές προς τον ίδιο τον εαυτό ή προς άλλους.

**Οφέλη για τους μαθητές**

* Αντιλαμβάνονται ότι η ειρήνη δεν είναι απλή απουσία πολέμου, αλλά ενεργητική κατάσταση που χρειάζεται φροντίδα και διατήρηση.
* Συνδέουν το μάθημα με θεμελιώδεις αξίες της ζωής.
* Εξασκούνται σε διαλόγους και δραματοποίηση του κειμένου.
* Κατανοούν τη διαχρονικότητα του αιτήματος της ειρήνης.
* Μαθαίνουν τον σχηματισμό και τις χρήσεις της προστακτικής μέσης φωνής.

**Στόχοι**

* Να συσχετίσουν το μάθημα με το περιεχόμενο της ειρήνης ως ενεργού στάσης.
* Να κατανοήσουν το ρητορικό επιχείρημα του Ισοκράτη και τη σημασία του για την εποχή του.
* Να αναγνωρίσουν πώς η ειρήνη υπήρξε θεμέλιο σε κομβικές στιγμές της νεότερης ιστορίας.
* Να εμπεδώσουν οι μαθητές την προστακτική μέσης φωνής στον ενεστώτα και στον αόριστο.

**Βιωματική προσέγγιση**

* **Διάλογοι στα αρχαία:** Οι μαθητές σε ζευγάρια ή ομάδες χρησιμοποιούν την προστακτική για να «οδηγήσουν» την πόλη προς την ειρήνη.
* **Παιχνίδι ρόλων:** Μαθητές ενσαρκώνουν τον Ισοκράτη και τους πολίτες. Ο ρήτορας μιλά για την ειρήνη και οι πολίτες αντιδρούν.
* **Συζήτηση:** «Τι σημαίνει να έχεις ειρήνη στο σχολείο, στην οικογένεια, στην κοινωνία;»

**Γραμματική**

* Προστακτική μέσης φωνής (ενεστώτας – αόριστος).
* Ασκήσεις: Σύνταξη προτάσεων στα αρχαία με εντολές που σχετίζονται με την ειρήνη.

**Αρχαίο Κείμενο**  
Ἰσοκράτης, *Περὶ Εἰρήνης*.

**Σχολικό Βιβλίο**  
*Αρχαία Ελληνική Γλώσσα Γ΄ Γυμνασίου*, Ενότητα 4.

**Παράλληλο Κείμενο**  
Αριστοφάνης, *Εἰρήνη* – αποσπάσματα

**Σύνδεση με σύγχρονη ιστορία**

* **Μετά τον Εμφύλιο (1949):** Η ειρήνη κατέστη αναγκαία για να ξαναχτιστεί η Ελλάδα.
* **Ένταξη στην Ε.Ε. (1981):** Η ειρήνη και η συνεργασία στην Ευρώπη εξασφάλισαν σταθερότητα και ανάπτυξη.
* **Σεισμοί 1999 (Ελλάδα–Τουρκία):** Η αλληλεγγύη έφερε τις δύο χώρες πιο κοντά, δείχνοντας ότι η ειρήνη ξεπερνά τα σύνορα.

**Φιλοσοφική διάσταση**  
Σοφοκλῆς, *Ἀντιγόνη* 523:  
«**Οὔτοι συνέχθειν, ἀλλὰ συμφιλεῖν ἔφυν.**»  
Ο άνθρωπος δεν γεννήθηκε για να μισεί, αλλά για να αγαπά και να συνδέεται με τον άλλον.

➝ Συζήτηση με τους μαθητές:

* Πώς συνδέεται αυτό με την καθημερινή τους ζωή;
* Τι σημαίνει «συμφιλεῖν» στο σχολείο, στις φιλίες, στην οικογένεια;
* Πώς η ειρήνη είναι αρετή όχι μόνο πολιτική αλλά και προσωπική;

**Ρητά**

**«Ποθεινὸν ἐστι ὑγίεια νοσοῦσι καὶ πολεμουμένοις εἰρήνη.»** (Πλούταρχος)  
«**Οὔτοι συνέχθειν, ἀλλὰ συμφιλεῖν ἔφυν.**» (Σοφοκλῆς)

**Μάθημα 4ο – Η μουσική εξημερώνει**

**Άξονας:** Η μουσική ως παιδευτική δύναμη που καλλιεργεί ήθος και ψυχή.

**Σύνδεση με το σχολικό εγχειρίδιο**

Η 6η ενότητα του σχολικού βιβλίου περιέχει απόσπασμα από τον Πολύβιο (*Ἱστορίαι* 4.20–21), όπου παρουσιάζεται η ιδιαίτερη σημασία της μουσικής για τους Αρκάδες. Επειδή το κλίμα και οι συνθήκες ζωής τους ήταν σκληρές, είχαν θεσπίσει τη μουσική παιδεία ως βασικό μέσο εξημέρωσης και καλλιέργειας του χαρακτήρα.

Το γραμματικό φαινόμενο που διδάσκεται είναι ο **Αόριστος Β΄**και τα **ανώμαλα ουσιαστικά**.

**Οφέλη για τους μαθητές**

* Να αντιληφθούν ότι η μουσική για τους αρχαίους Έλληνες δεν ήταν πολυτέλεια, αλλά θεμέλιο της παιδείας.
* Να συνδέσουν την έννοια της μουσικής με την καλλιέργεια του ήθους και της ψυχής.
* Να νιώσουν βιωματικά τη δύναμη της μουσικής μέσα από δραστηριότητες στην τάξη.
* Να μάθουν τον σχηματισμό και τη χρήση του Αορίστου Β΄.
* Να κατανοήσουν την κλίση των ανώμαλων ουσιαστικών.

**Στόχοι**

* Να εμπεδώσουν γραμματικά τον Αόριστο Β΄ και τα ανώμαλα ουσιαστικά.
* Να συνειδητοποιήσουν τη μουσική ως στοιχείο παιδείας και όχι μόνο διασκέδασης.
* Να κατανοήσουν τη θεωρία του ήθους: ότι οι ήχοι, οι ρυθμοί και οι μελωδίες επηρεάζουν τον χαρακτήρα.
* Να συζητήσουν τη διαχρονική αξία της μουσικής για τον άνθρωπο.

**Βιωματική προσέγγιση**

* **Διάλογοι στα αρχαία:** Μαθητές παίζουν σκηνές με Αρκάδες που διδάσκονται μουσική, χρησιμοποιώντας λέξεις και ρήματα του Αορίστου Β΄.
* **Ακρόαση μουσικής:** Παρουσίαση παραδειγμάτων από αρχαία όργανα (λύρα, αυλός) ή σύγχρονες αναπαραγωγές.
* **Δραματοποίηση:** Απόδοση της φράσης του Πλουτάρχου «Σεμνὴ κατὰ πάντα ἡ μουσική, θεῶν εὕρημα οὖσα» με κίνηση και λόγο.
* **Συζήτηση:** «Τι μουσική ακούμε σήμερα; Μπορεί να μας διαμορφώσει; Πώς μας επηρεάζει;»

**Γραμματική**

* **Αόριστος Β´**
* **Ανώμαλα ουσιαστικά**
* Εφαρμογή σε προτάσεις που συνδέονται με το κείμενο.

**Αρχαία Κείμενα**

* **Πολύβιος, Ἱστορίαι 4.20–21**: Η μουσική παιδεία των Αρκάδων.
* **Πλούταρχος, Περὶ Μουσικῆς**: «Σεμνὴ κατὰ πάντα ἡ μουσική, θεῶν εὕρημα οὖσα.»
* Πλάτων, Πολιτεία Γ΄, 401d–402a: Ἡ ἐν μουσικῇ τροφή.

**Σύνδεση με σύγχρονη ιστορία και κοινωνία**

* **Μουσική της Αντίστασης (1940–44):** τραγούδια που έδωσαν θάρρος και ενότητα στον λαό.
* **Τραγούδια ελευθερίας (1974):** η μουσική ως φωνή δημοκρατίας.
* **Σήμερα:** η μουσική συνοδεύει τη νεολαία, εκφράζει συναισθήματα, γίνεται καταφύγιο.

**Φιλοσοφική διάσταση**

Η μουσική για τους αρχαίους Έλληνες ήταν **ήθος,** μέσο που σμιλεύει τον χαρακτήρα.

* Οι **Μούσες** προσωποποιούν όλη την παιδεία, όχι μόνο τη μουσική.
* Ο **Πλάτων** απαγορεύει πλαδαρά και θρηνητικά μέλη, προτιμά τον δωρικό τρόπο που διδάσκει θάρρος και τον φρυγικό που εμπνέει ευσέβεια.
* Η **Πυθαγόρεια αρμονία** δείχνει ότι η μουσική είναι συγγενής της κοσμικής τάξης.

**Ετυμολογία**

* μουσική < Μοῦσα.
* ἦθος < ἔθω (συνηθίζω).

**Ρητά**

* «**Σεμνὴ κατὰ πάντα ἡ μουσική, θεῶν εὕρημα οὖσα.**» (Πλούταρχος)
* «**Οὐ τὸ ζῆν περὶ πλείστου ποιητέον, ἀλλὰ τὸ εὖ ζῆν.**» (Πλάτων, *Κρίτων*)

**Μάθημα 5ο – Παράδειγμα σεβασμού προς τους γονείς**

**Άξονας:** Ο σεβασμός προς τους γονείς ως θεμέλιο της αρετής και της κοινωνικής συνοχής.

**Σύνδεση με το σχολικό εγχειρίδιο**

Η 8η ενότητα του σχολικού βιβλίου περιέχει απόσπασμα από τον **Λυκούργο, *Κατὰ Λεωκράτους* (80–81)**, όπου ο ρήτορας τονίζει ότι η ευσέβεια προς τους γονείς είναι αναγκαία όχι μόνο για την οικογένεια, αλλά και για την ευνομία της πόλεως. Όποιος ατιμά τους γονείς, δεν είναι ικανός να σταθεί ούτε ως καλός πολίτης ούτε ως δίκαιος άνθρωπος.

Το γραμματικό φαινόμενο είναι οι **παθητικοί χρόνοι**, που εκφράζουν τη δεκτικότητα του υποκειμένου. Έτσι, συνδέονται έμμεσα με την έννοια ότι ο σεβασμός είναι κάτι που δίνεται και κάτι που δέχεται ο άνθρωπος.

**Οφέλη για τους μαθητές**

* Να κατανοήσουν την αξία του σεβασμού προς τους γονείς ως βάση της κοινωνικής αρμονίας.
* Να συνδέσουν το κείμενο με παραδείγματα από την καθημερινότητα και την ιστορία.
* Να βιώσουν τη γλώσσα μέσα από δραματοποιήσεις και διαλόγους.
* Να εμπεδώσουν τους παθητικούς χρόνους στη θεωρία και στην πράξη.

**Στόχοι**

* Συσχέτιση αρχαίου και σύγχρονου κόσμου με παραδείγματα σεβασμού.
* Φιλοσοφικός προβληματισμός για το τι σημαίνει να τιμά κανείς τους γονείς του σήμερα.
* Κατανόηση του κειμένου και του νοήματός του.
* Σύνδεση της γραμματικής με το αρχαίο κείμενο.

**Βιωματική προσέγγιση**

* **Διάλογοι στα αρχαία:** Οι μαθητές φτιάχνουν σύντομες σκηνές με φράσεις σε παθητικούς χρόνους.
* **Δραματοποίηση:** Παρουσίαση σκηνής όπου ένας νέος εκφράζεται με σεβασμό στον πατέρα του.
* **Αφήγηση παραδείγματος:** Η ιστορία του **Διαγόρα του Ροδίου**: Ο Ολυμπιονίκης που σήκωσαν στους ώμους τους οι Ολυμπιονίκες γιοι του.
* **Συζήτηση:** «Πώς δείχνουμε σήμερα σεβασμό στους γονείς μας; Με λόγια; Με πράξεις; Με φροντίδα;»

**Γραμματική**

* Παθητικοί χρόνοι: παραδείγματα από το κείμενο και εφαρμογή σε νέες προτάσεις.
* Ασκήσεις: Μετατροπή ενεργητικών σε παθητικές προτάσεις.

**Αρχαίο Κείμενο**

* **Λυκούργος, *Κατὰ Λεωκράτους* 80–81**.

**Σχολικό Βιβλίο**

* *Αρχαία Ελληνική Γλώσσα Γ΄ Γυμνασίου*, Ενότητα 8.

**Παράλληλα Κείμενα**

* Δημοσθένης, *Περὶ Στεφάνου* (τιμή των προγόνων).
* Παράδειγμα του Διαγόρα του Ροδίου (Παυσανίας, *Ἑλλάδος Περιήγησις* VI, 7, 1).

**Σύνδεση με σύγχρονη κοινωνία**

* Εορτές τιμής (Ημέρα μητέρας, Ημέρα πατέρα).
* Ο ρόλος της οικογένειας στη σύγχρονη κοινωνία.
* Κοινωνική μέριμνα για τους ηλικιωμένους.

**Φιλοσοφική διάσταση**

* Ο Πλάτων στους *Νόμους* τονίζει τη γονική ευσέβεια ως βάση της κοινωνικής αρμονίας.
* Οι Στωικοί αναγνωρίζουν το καθήκον προς τους γονείς ως «καθήκον φυσικόν».
* Η αρετή, πριν γίνει πολιτική, ξεκινά από το σπίτι και την οικογένεια.

**Ετυμολογία**

* πατήρ → πατρίς.
* μήτηρ → μητρόπολις.

**Ρητά**

* «**Τίμα τὸν πατέρα σου καὶ τὴν μητέρα.**» (Δέκα εντολές)
* «**Γονεῖς αἰδοῦ.**» (Δελφικά Παραγγέλματα)

**Μάθημα 6ο – Οι Νόμοι επισκέπτονται τον Σωκράτη στη φυλακή**

**Άξονας:** Ο σεβασμός στους νόμους και η ηθική συνέπεια.

**Σύνδεση με το σχολικό εγχειρίδιο**

Ο Σωκράτης, αν και έχει τη δυνατότητα να δραπετεύσει, επιλέγει να παραμείνει στη φυλακή και να θανατωθεί, γιατί θεωρεί πως η παραβίαση των νόμων θα ήταν χειρότερο κακό από τον θάνατο. Οι Νόμοι προσωποποιούνται και μιλούν στον Σωκράτη, εκφράζοντας τη φωνή της πόλης.

Το γραμματικό φαινόμενο είναι οι **δευτερεύουσες προτάσεις** που εκφράζουν τη συλλογιστική πορεία του Σωκράτη και την αυστηρή λογική της επιχειρηματολογίας του.

**Οφέλη για τους μαθητές**

* Να κατανοήσουν τη σημασία της τήρησης των νόμων για την κοινωνία.
* Να μάθουν τα είδη και τη λειτουργία των δευτερευουσών προτάσεων.
* Να συνδέσουν το αρχαίο κείμενο με σύγχρονα ηθικά διλήμματα (υπακοή σε νόμους – πολιτική ανυπακοή).
* Να βιώσουν το φιλοσοφικό βάθος του Σωκράτη μέσα από δραματοποίηση και διάλογο.

**Στόχοι**

* Κατανόηση της θέσης του Σωκράτη ότι «οὐ τὸ ζῆν… ἀλλὰ τὸ εὖ ζῆν» έχει αξία.
* Σύνδεση της σωκρατικής στάσης με τη σημερινή πραγματικότητα (αντίσταση στην αδικία, αλλά χωρίς να εξομοιώνεται κανείς με τον άδικο).
* Εμπέδωση των δευτερευουσών προτάσεων.

**Βιωματική προσέγγιση**

* **Διάλογοι στα Αρχαία Ελληνικά:** Μαθητές υποδύονται τον Σωκράτη και τους Νόμους· οι Νόμοι εκφράζοντας συλλογισμούς.
* **Δραματοποίηση:** Σκηνή της φυλακής· οι μαθητές συζητούν αν θα έπρεπε να δραπετεύσει.
* **Συζήτηση στην τάξη:** «Τι θα έκανες στη θέση του Σωκράτη; Θα έμενες ή θα έφευγες;»
* **Σύγχρονη σύνδεση:** Ρήγας Φεραίος, Νέλσον Μαντέλα, πρόσωπα που έμειναν πιστά στις αρχές τους ακόμη και με κόστος τη ζωή.

**Γραμματική**

* Δευτερεύουσες προτάσεις.
* Παραδείγματα από το κείμενο και ασκήσεις μετατροπής προτάσεων.

**Αρχαίο Κείμενο**

* **Πλάτων, *Κρίτων* 50a–54d.**

**Σχολικό Βιβλίο**

* *Αρχαία Ελληνική Γλώσσα Γ΄ Γυμνασίου*, Ενότητα 9.

**Παράλληλα Κείμενα**

* Λυσίας, *Κατὰ Ἐρατοσθένους* – για τη σχέση νόμου και δικαιοσύνης.
* Στωικοί – για τη στάση απέναντι στην αδικία και την αντοχή στον πόνο.

**Σύνδεση με σύγχρονη κοινωνία**

* Προβληματισμός: «Τι κάνουμε όταν ο νόμος είναι άδικος;»
* Παραδείγματα πολιτικής ανυπακοής και αντίστασης.
* Η αξία της συνέπειας στις αρχές, ακόμη κι όταν είναι δύσκολη.

**Φιλοσοφική διάσταση**

* Ο Σωκράτης: προτιμά το «εὖ ζῆν» από το «ζῆν».
* Ο Μάρκος Αυρήλιος: η καλύτερη άμυνα είναι να μη γίνεις ίδιος με τον άδικο.
* Η ζωή αποκτά αξία όταν κάθε πράξη βιώνεται σαν να είναι η τελευταία· η ευτυχία εξαρτάται από πολύ λίγα.

**Ετυμολογία**

* νόμος < νέμω (μοιράζω, κατανέμω).

**Ρητά**

* «**Οὐ τὸ ζῆν περὶ πλείστου ποιητέον, ἀλλὰ τὸ εὖ ζῆν.**» (Πλάτων, *Κρίτων*)
* «**Ἄριστος τρόπος τοῦ ἀμύνεσθαι τὸ μὴ ἐξομοιοῦσθαι.**» (Μᾶρκος Αὐρήλιος)
* «**Ἐν ὀλιγίστοις κεῖται τὸ εὐδαιμόνως βιῶσαι.**» (Μᾶρκος Αὐρήλιος)
* «**Ποριεῖς δέ, ἄν ὡς ἐσχάτην τοῦ βίου ἑκάστην πρᾶξιν ἐνεργῇς.**» (Μᾶρκος Αὐρήλιος)